## Pravilnik o uvjetima i načinu korištenja sredstava za kreditiranja razvitka i obnove poljoprivrede

### NN 57/2000 (9.6.2000.), Pravilnik o uvjetima i načinu korištenja sredstava za kreditiranja razvitka i obnove poljoprivrede

# MINISTARSTVO POLJOPRIVREDE I ŠUMARSTVA I MINISTARSTVO FINANCIJA

**1268**

Na temelju Odluke o osnivanju Posebnog računa za kreditiranje razvitka
i obnove poljoprivrede (»Narodne novine« br. 54/96.) ministar poljoprivrede
i šumarstva i ministar financija, donose

## PRAVILNIK

### O UVJETIMA I NAČINU KORIŠTENJA SREDSTAVA ZA KREDITIRANJE RAZVITKA I OBNOVE POLJOPRIVREDE

Članak 1.

Ovim se Pravilnikom propisuju uvjeti i način korištenja, te namjena
sredstava za kreditiranje razvitka i obnove poljoprivrede s posebnog računa
u okviru Državnog proračuna (razdjel 060 - Ministarstvo poljoprivrede i
šumarstva).

Članak 2.

Sredstva Posebnog računa koristit će se kao sredstva za kreditiranje
razvojnih programa i programa obnove poljoprivrede Republike Hrvatske.

Članak 3.

Pravo korištenja sredstava iz članka 2. ovog Pravilnika imaju fizičke
i pravne osobe vlasnici i korisnici poljoprivrednog zemljišta i gospodarskih
objekata koje se bave poljoprivrednom proizvodnjom s prebivalištem odnosno
sjedištem u Republici Hrvatskoj i koji udovoljavaju uvjetima iz ovog Pravilnika.

Članak 4.

U slučaju potrebe financiranja interventnih mjera u poljoprivredi koje
poduzimaju Vlada Republike Hrvatske i Ministarstvo poljoprivrede i šumarstva
(u daljnjem tekstu: Ministarstvo), na prijedlog ministra poljoprivrede
i šumarstva može se do 20% raspoloživih neiskorištenih sredstava Fonda
usmjeriti za financiranje tih mjera u obliku kratkoročnih posudbi. Kratkoročna
posudba mora biti osigurana solidarnim i neopozivim jamstvom poslovne banke
s izjavom »na prvi poziv« u korist Ministarstva koja važi do konačne otplate
kredita zajedno sa sporednim potraživanjima ili založnim pravom na nekretnine.

Kratkoročna posudba iz stavka 1. ovoga članka mora biti vraćena u istoj
kalendarskoj godini.

Kamatna stopa za kratkoročnu posudbu iz stavka 1. ovog članka utvrđuje
se u visini eskontne stope uvećane za dva postotna poena.

Članak 5.

Sredstvima iz članka 2. ovog Pravilnika kreditirat će se sljedeće namjene:

a) Stočarska proizvodnja:

1. uzgoj i nabava uzgojno valjanih grla stoke domaćeg podrijetla, te
iznimno nabava rasplodnjaka iz uvoza namijenjenih korištenju putem umjetnog
osjemenjivanja;

2. proizvodnja mlijeka;

3. proizvodnja mesa;

4. proizvodnja jaja i meda.

b) Voćarstvo i vinogradarstvo;

c) Proizvodnja povrća i cvijeća;

d) Sjemenarstvo i rasadničarska proizvodnja;

e) Akvakultura;

f) Poljoprivredna oprema i mehanizacija;

g) Prerada poljoprivrednih proizvoda (mali prerađivački kapaciteti).

Članak 6.

Udio sredstava kredita u predračunskoj vrijednosti programa može iznositi:

1. za uzgoj i nabavu uzgojno valjanih grla stoke do 100%;

2. za sve ostale namjene do 70%.

Udio sredstava kredita u predračunskoj vrijednosti programa na strateškim
područjima u smislu Zakona o novčanim poticajima i naknadama u poljoprivredi
i ribarstvu (»Narodne novine« broj 29/99., 105/99. i 46/00.) može iznositi
za sve namjene do 85%.

Članak 7.

Minimalni iznos kredita koji se može odobriti iznosi 15.000,00 kuna
osim za programe:

- nabave uzgojno valjanih rasplodnjaka gdje je minimalni iznos kredita
određen njihovom nabavnom cijenom;

- uzgoja ili nabave ženske teladi za uzgoj s minimalnim iznosom kredita
od 10.000,00 kuna;

- nabave uzgojno valjanih jarica gdje je minimalni iznos kredita od
10.000,00 kuna.

Maksimalni je iznos kredita za fizičke osobe 500.000,00 kuna, a za pravne
osobe 1.000.000,00 kuna, osim u slučajevima potrebe financiranja interventnih
mjera u poljoprivredi iz članka 5. stavka 1. ovoga Pravilnika.

Članak 9.

Krediti se odobravaju sa sljedećim rokom otplate:

1. za uzgoj uzgojno valjanih grla u govedarstvu - 2 godine;

2. za nabavu uzgojno valjanih grla u:

2.1. govedarstvu i konjogojstvu - 3 godine;

2.2. svinjogojstvu - 2 godine za uzgojno valjane nazimice, odnosno 16
mjeseci za rasplodne nerastove;

2.3. ovčarstvu i kozarstvu - 2 godine;

2.4. peradarstvu, kunićarstvu, uzgoju krznaša i pčelarstvu - jedna godina.

3. za nabavu grla za tov:

3.1. junadi - 12 mjeseci;

3.2. svinja - 6 mjeseci.

4. za izgradnju objekata i nabavu opreme u stočarstvu za proizvodnju;

4.1. mlijeka u govedarstvu - 6 godina;

4.2. mlijeka u ovčarstvu i kozarstvu - 4 godine;

4.3. goveđeg mesa, tov svinja i držanje rasplodnih životinja u svinjogojstvu,
te proizvodnju peradskog mesa, konzumnih jaja i držanje matičnog jata peradi,
proizvodnju u pčelarstvu, kunićarstvu i krznaštvu - 3 godine;

5. za podizanje dugogodišnjih nasada - 6 godina;

6. za podizanje ostalih nasada - 2 godine;

7. za proizvodnju povrća i cvijeća u zaštićenom prostoru - 2 godine;

8. za sjemenarstvo i rasadničarstvo - 2 godine;

9. za akvakulturu - 4 godine;

10. za program čuvanja i prerade poljoprivrednih proizvoda - 4 godine;

11. za nabavu poljoprivredne mehanizacije - 5 godina.

Članak 10.

Razdoblje počeka iznosi:

- za izgradnju objekata i nabavu opreme u proizvodnji mlijeka u govedarstvu
i za podizanje dugogodišnjih nasada - 3 godine;

- za nabavu mehanizacije - 2,5 godine;

- za izgradnju objekata za proizvodnju mlijeka u ovčarstvu i kozarstvu,
akvakultura te čuvanje i prerada poljoprivrednih proizvoda - 2 godine;

- za izgradnju objekata i nabavu opreme za proizvodnju goveđeg mesa,
tov svinja i držanje rasplodnih životinja u svinjogojstvu, proizvodnja
peradskog mesa, konzumnih jaja i držanje matičnog jata peradi, proizvodnju
u pčelarstvu, kunićarstvu i krznaštvu - 1,5 godina;

- za nabavu uzgojno valjanih rasplodnih grla u govedarstvu, konjogojstvu,
ovčarstvu i kozarstvu, podizanje ostalih nasada i proizvodnja povrća u
zaštićenim prostorima - jednu godinu;

- za nabavu uzgojno valjanih rasplodnih grla u peradarstvu, kunićarstvu,
uzgoju krznaša, pčelarstvu te nabava rasplodnih nazimica - 6 mjeseci;

- za nabavu nerastova - 90 dana;

- za uzgoj rasplodnih junica, nabavu grla za tov goveda i svinja - jednokratni
povrat kredita nakon navedenog roka njegova trajanja;

Razdoblje početka pripisuje se roku otplate kredita iz članka 9. ovoga
Pravilnika.

Članak 11.

Kamatna stopa utvrđuje se u visini od 5%, osim za strateška područja
iz članka 6. ovog Pravilnika gdje iznosi 3% godišnje.

Kamata za vrijeme korištenja kredita i razdoblje počeka obračunava se
u visini redovne kamate, dodaje iznosu iskorištenog kredita te zajedno
čine osnovicu za utvrđivanje obroka.

Zatezna kamata za dospjele, a nenaplaćene obveze po kreditu obračunavat
će se u visini zakonom propisane.

Svi krediti osim onih namijenjenih uzgoju i tovu te nabavi nerastova
vraćaju se u polugodišnjim obrocima, a prenose u otplatu 6 (šest) mjeseci
prije dospijeća prvog obroka.

Krediti za uzgoj i tov stoke vraćaju se jednokratno.

Vraćanje kredita za nabavu nerastova obavlja se u tri obroka: prvi obrok
vraća se iz sredstava poticaja koje vlasnik nerasta ostvaruje po osnovici
prava na novčani poticaj za nabavu rasplodnjaka i za uzgojno valjani rasplodni
podmladak; drugi obrok dospijeva 10 a treći 16 mjeseci od prvog dana sljedećeg
mjeseca u kojem je s korisnikom zaključen ugovor.

Članak 12.

Krajnji rok za korištenje kredita je tri mjeseca, a u iznimnim slučajevima
ovisno o dinamici ulaganja i duže, što određuje Ministarstvo na prijedlog
Vijeća za financiranje razvitka poljoprivrede (u daljnjem tekstu: Vijeće).

Članak 13.

Za pojedine programe Ministarstvo može utvrditi cjenik određenih sastavnica
ulaganja (nabava uzgojno valjanih grla stoke, podizanje dugogodišnjih nasada
i dr.), što će biti jedan od kriterija za pribavljanje mišljenja Hrvatskog
zavoda za poljoprivrednu savjetodavnu službu (u daljnjem tekstu: Savjetodavna
služba)

Članak 14.

Zahtjev za odobrenje kredita podnosi se Ministarstvu putem ovlaštene
poslovne banke.

Članak 15.

Uz zahtjev za odobrenje kredita obvezatno se prilaže:

I. Fizičke osobe:

1. troškovnik, a za ulaganje čija je predračunska vrijednost veća od
150.000,00 kuna investicijski elaborat;

2. dokaz o vlasništvu odnosno korištenju zemljišta;

3. mišljenje Savjetodavne službe o opravdanosti traženog ulaganja;

4. potvrdu nadležnog Ureda za obranu za hrvatske branitelje koji su
u postrojbama proveli najmanje tri mjeseca.

II. Pravne osobe:

1. investicijski elaborat;

2. dokaz o vlasništvu odnosno korištenju zemljišta;

3. bilancu i račun dobiti i gubitka, BON-1 i BON-2;

4. izvod iz registra nadležnog trgovačkog suda;

5. mišljenje županijskog ureda odnosno ureda Grada Zagreba nadležnog
za poslove poljoprivrede o opravdanosti traženog ulaganja.

Članak 16.

Fizičke osobe koje obavljaju poljoprivrednu djelatnost na području od
posebne državne skrbi uz zahtjev za kredit obvezatno prilažu potvrdu o
prebivalištu na tom području.

Fizičke i pravne osobe koje ulažu u područje posebne državne skrbi prilažu
i potvrdu nadležnog tijela da se radi o području od posebne državne skrbi.

Članak 17.

Odluku o odobrenju kredita donosi Vijeće.

Na osnovi odluke Vijeća o odobrenju kredita, ovlaštena poslovna banka,
koja je sklopila ugovor o obavljanju poslova u ime i za račun Ministarstva,
s korisnikom kredita zaključuje ugovor o kreditu.

Članak 18.

Korisnik kredita kod zaključivanja ugovora o kreditu prilaže:

A) Dokumente za sklapanje ugovora:

I. Fizičke osobe:

1. osobnu iskaznicu;

2. dokaz o vlasništvu nekretnina.

II. Pravne osobe:

1. izvod iz registra nadležnog trgovačkog suda;

2. odluku uprave o prihvatu kreditnog zaduženja;

3. potpisni karton ovjeren po nadležnoj službi za platni promet;

4. šifru djelatnosti i matični broj subjekta.

B) Instrumente za osiguranje vraćanja kredita:

I. Fizičke osobe:

1. izvadak iz zemljišne knjige na kojem ne postoji teret za provedbu
založnog prava na nekretnine u korist Ministarstva te procjenu vrijednosti
nekretnine na koju se stavlja hipoteka za iznose kredita veće od 40.000,00
kuna. Za kredite čiji iznos je manji od 40.000,00 kuna ne provodi se založno
pravo.

2. četiri bianco mjenice potpisane od korisnika kredita, solidarnog
dužnika i dva jamca. Solidarni dužnik i oba jamca moraju biti u radnom
odnosu ili registrirani poljoprivrednici.

Za ostvarivanje kredita za nabavu nerastova iz članka 9. točka 2. podtočka
2.2. ovoga Pravilnika, korisnik kredita prilaže dvije bianco mjenice potpisane
od korisnika i jednog jamca.

II. Pravne osobe:

1. solidarno i neopozivo jamstvo poslovne banke s izjavom »na prvi poziv«
u korist Ministarstva koja važi do konačne otplate kredita zajedno sa sporednim
potraživanjima ili založnim pravom na nekretnine;

2. mjenice korisnika kredita.

Za fizičke i pravne osobe, iz stavka 1. ovog članka, koje nisu u mogućnosti
osigurati uknjižbu založnog prava (hipoteke) na vlastitim nekretninama
u korist Republike Hrvatske - Ministarstva, a kreditna sredstva ulažu na
području od posebne državne skrbi, što je određeno Zakonom o područjima
posebne državne skrbi, kao instrument za osiguranje vraćanja kredita prihvaća
se jamstvo Hrvatske garancijske agencije.

Članak 19.

Korisnik kredita mora pružiti dokaze o osiguranju ukupnih sredstava
do predračunske vrijednosti ulaganja tj. osigurati vlastito učešće i ostale
izvore sredstava ako su navedeni u predračunskom iznosu ulaganja (vlastita
sredstva, kredit banke ili drugog kreditora, ostalo).

Članak 20.

Korisnik kredita dužan je odobrena sredstva koristiti isključivo za
namjenu za koju su odobrena, a za korištenje kredita dostavljati izvorne
dokumente.

Kontrolu namjenskog korištenja kredita obavlja poljoprivredna inspekcija
u Ministarstvu i ovlaštena poslovna banka.

U slučaju nenamjenskog korištenja sredstava, prilaganja neistinite dokumentacije
u svrhu odobrenja i korištenja sredstava ili uzastopnog neredovitog vraćanja
tri obroka dospjela na naplatu, Ministarstvo i ovlaštena poslovna banka
tražit će povrat cjelokupnog iznosa kredita, sa sporednim potraživanjima
i zateznim kamatama u visini koja je zakonom propisana.

Kredit se otkazuje pismenim putem uz otkazni rok od 30 dana računajući
od dana dostave otkaza.

Članak 21.

Danom stupanja na snagu ovog Pravilnika prestaje važiti Pravilnik o
uvjetima i načinu korištenja sredstava za kreditiranje razvitka i obnove
poljoprivrede (»Narodne novine«, br. 55/99., 96/99. i 1/00.).

Članak 22.

Ovaj Pravilnik stupa na snagu danom objave u »Narodnim novinama.«

Klasa: 320-01/00-1/87
Urbroj: 525-05-00-01
Zagreb, 1. lipnja 2000.

                                    Ministar
                       poljoprivrede i šumarstva
    Ministar financija
**mr. sc. Božidar Pankretić,** v. r. **dr.
sc. Mato Crkvenac,** v. r.

Pravilnik, NN 57/2000-1268